b'\n_START_ARTICLE_\n\xc3\x96sterbottens Bondetidning\n_START_PARAGRAPH_\n\xc3\x96sterbottens Bondetidning (vuosina 1932\xe2\x80\x931933 \xc3\x96sterbottens Dagblad) oli Vaasassa vuosina 1926\xe2\x80\x931933 ilmestynyt ruotsinkielinen sanomalehti._NEWLINE_Lehden poliittinen taustaryhm\xc3\xa4 oli ruotsalaisessa kansanpuolueessa toiminut talonpoikaisfraktio Lantmannagruppen, joka vuonna 1926 muutti nimens\xc3\xa4 Bondef\xc3\xb6rbundetiksi. Kun Vaasan ruotsinkieliset lehdet Vasa-Posten ja Vasabladet siirtyiv\xc3\xa4t tukemaan muita puolueryhmi\xc3\xa4, Latmannagruppen p\xc3\xa4\xc3\xa4tti perustaa oman \xc3\xa4\xc3\xa4nenkannattajan. \xc3\x96sterbottens Bondetidning pyrki ajamaan maataloustuottajien etuja ja kannatti oikeistopolitiikkaa, mutta sanoutui M\xc3\xa4nts\xc3\xa4l\xc3\xa4n kapinan j\xc3\xa4lkeen irti lapualaisuudesta. Aluksi kahdesti ja vuodesta 1927 l\xc3\xa4htien kolmesti viikossa ilmestynyt lehti osoittautui kannattamattomaksi ja teki useiden yritysj\xc3\xa4rjestelyjen j\xc3\xa4lkeen konkurssin.'